Шағирҙың ижади биографияһында үҙәк урынды биләгән «Горящие здания» (1900) йыйынтығы Мәскәү өйәҙенең Поляковтар имениеһында ижад ителә; бағышлауҙа хужа ҙур йылылыҡ менән телгә алына. «Үҙеңә ҡарата аяуһыҙ булырға кәрәк. Шул саҡта ғына берәй нәмәгә ирешергә мөмкин», — «Горящие здания» йыынтығына әҙерәләгән инеш һүҙендә Бальмонт үҙенең девизын яҙған. Автор китаптың төп бурысын эске азатлыҡҡа һәм үҙ-үҙеңде танып белеүгә ынтылыш тип билдәләгән. 1901 йылда, йыйынтығын Л. Н. Толстойға ебәргәндә, шағир былай тип яҙа: «Был китап — өҙгөләнгән йән ғазабы, әгәр теләһәгеҙ, ғәрип, килбәтһеҙ. Ләкин мин уның бер битенән дә баш тартмайым һәм — әлегә — шыҡһыҙлыҡты гармониянан да кәм яратмайым». «Горящие здания» («Янған биналар») йыйынтығы аша Бальмонт Рәсәйҙә танылыу яуланы һәм рус әҙәбиәтендә яңы хәрәкәт, символизм лидерҙарының береһе булды. «Тиҫтә йыл дауамында Бальмонт рус шиғриәте өҫтөндә өҙлөкһөҙ батша булды. Башҡа шағирҙар йәки буйһоноп, уға эйәрҙе, йәки ҙур тырышлыҡ һалып, уның баҫымынан үҙаллылығын яҡланы», — тип яҙҙы В. Я. Брюсов.